**NYHETSBREV FOR HUSFELLESSKAP I RANDABERG OG GRØDEM MENIGHETER**

Godt nyttår til dere som er med i en smågruppe/husfellesskap i Randaberg og Grødem menigheter! Denne våren har vi mye spennende som skjer i felleskapene våre:

**Alphakurs:**

I januar starter vi Alphakurs sammen med de andre menighetene og forsamlingene på Randaberg. Vi ønsker deg også velkommen med på Alphakurs. Spør gjerne med deg en nabo eller kollega, og bli med på åpne kurskvelder om kristen tro, hver torsdag fra 23. januar. Vi møtes i kirkestua kl 19.45 - 21.45. Kontakt Ingeborg Voll på mob: 41 12 68 15 for mer info, eller se her: [Randaberg menighet - Randaberg menighet](https://www.kirken.no/randaberg)

**Samling for kontaktpersoner i husfellesskapene:**

Eivind, Geoffrey og Ingeborg ønsker å invitere deg som står som kontaktperson i et husfellesskap til en samling onsdag 5. februar kl. 17-18 i Grødem kirke. Formålet med denne samlingen er å bli bedre kjent med deg og ditt husfellesskap. Vi sender ut en mail snart med mer informasjon.

**Oss to sammen på Valentinsdagen fredag 14.februar kl 19 – 21 i Grødem kirke:**

Ta med deg din kjære på en stemningsfull kveld i Grødem kirke på valentinsdagen. I fjor var 30 par samlet denne kvelden, og vi håper på minst like god oppslutning i år. Det blir servert varm mat, og paret sitter sammen rundt småbord i kirkerommet, et par ved hvert bord. Familieterapeut Egil Rise fra Rise familieterapi vil dele fra spennende forskning om hva det er som gjør at par holder sammen livet ut. Han har årelang erfaring i Gottmans metode for parterapi og undervisning, og har holdt kurs i regi av Familiefokus mange ganger. Han har også med seg noen par som han samtaler med. Her er det ingen som ber deg om å dele noe med andre. Velkommen til en kveld med fokus på et slitesterkt parforhold. Pris kr 150,- pr person. Mer info kommer.

**Dagens ord v/ Geoffrey A. Holtmann:**

**Presidentens makt**

Når Donald Trump blir president igjen 20. januar forventes det at han benåder både seg selv og de som deltok i kuppforsøket for fire år siden. Jeg synes det er rart at én person kan få så mye makt, men slik er det i USA.

Paulus skriver: «Gud er den som frikjenner. *Hvem kan da fordømme?» (Rom 8,33-34)*

I motsetning til Trump frikjenner Gud ikke sine venner, men sine fiender. De som har vært utro mot ham. Folk som har oppført seg som om hele verden dreier seg om de selv. Mennesker som deg og meg. Og det er (minst) én forskjell til mellom Gud og Trump. Gud betaler for de han frikjenner. Han slipper ikke bare korrupte og farlige folk fri for at de kan fortsette med det de har gjort. Gud gjør opp for det vi har gjort galt. Mens nåværende president Biden brukte sin makt til å benåde sin egen sønn, er Guds sønn den som betaler med sitt eget liv på korset. Og de som frikjennes, får et nytt liv ved døpefonten. En ny sjanse: Å ikke lenger leve for meg selv, men for han som har gitt alt for meg.

Følg med på sosiale medier og hjemmesidene på Grødem og Randaberg menighet for mer info.